Grease (cinta)

***Grease*** (títol orichinal en anglés, estrenada en Aragón con o suyo títol orichinal, en aragonés ***Brillantina***) ye una cinta de l'anyo 1978 de cine estausunidense de comedia musical romantica dirichida por Randal Kleiser seguntes un guión adaptau por Bronte Woodard sobre un guión adaptau por Allan Carr basau en o musical *[[Grease (musical)|Grease]]*, de Jim Jacobs y Warren Casey. Producida por Robert Stigwood y Allan Carr ta las productoras *[[Paramount Pictures]]*, *[[Allan Carr Productions]]*, *[[RSO Records]]* y *[[Polydor Records]]*, l'autor d'a suya Banda Sonora Orichinal ye Michael Gibson y la dirección de fotografía ye obra de Bill Butler. Entre l'elenco d'a cinta, destacan en os suyos papels principals os actors John Travolta, Olivia Newton-John, Stockard Channing, Eve Arden, Frankie Avalon, Joan Blondell, Edd Byrnes, Sid Caesar, Alice Ghostley, Dody Goodman y lo grupo de baile *[[Sha Na Na]]*.

Se tracta d'una cinta con a-saber-lo d'exito, plegando a convertir-se en a cinta con un recaudo mas gran de todo l'anyo 1978, amás de recibir opinions muit favorables d'a critica especializada. Antiparte, lo disco **' con a banda sonora d'a cinta estió lo segundo disco mas vendiu de l'anyo 1978 en Estaus Unius, curiosament dezaga de ''[[Saturday Night Fever (banda sonora)|Saturday Night Fever]]'', banda sonora d'a cinta ''[[Saturday Night Fever]]'', una atra cinta musical de l'anyo [[1977]] que tamién heba protagonizau John Travolta, dirichiu por [[John Badham]]. Tanimientres, a cinta no aconseguió garra [[Premios Oscar|Oscar]] y nomás que en recibió una nominación y en os [[Premios Globos d'Oro]] no tenió so que cinco nominacions.

''Grease'' tenió una continación con ''[[Grease 2]]'' ([[1982]], [[Patricia Birch]]), encara que no en conservaba los actors d'a primera cinta. Tamién ye previsto emitir en [[2023]] una [[serie de televisión]], **', que se tracta d'una precuela ambientada cuatro anyadas antes de *Grease* y que amostrará los inicios d'as *Pink Ladies*.

## Argumento
En 1958, mientres as suyas vacacions de verano en a placha, lo choven Danny Zuko y una mesacha australiana, Sandy Olsson, qui tamién bi ye de vacanzas, s'enamoran en un amor de verano, que parixe que plega a lo final en rematar las vacanzas porque Sandy torna en Australia. Cuan Danny torna en o suyo instituto, l'instituto Rydell, torna a trobar-se con a suya colla d'amigos *[[greasers]]*, os *T-Birds*, ye decir, Doody, Sonny, Putzie y lo suyo millor amigo Kenickie. Tanimientres, os pais de Sandy en zagueras han decidiu remanir en Estaus Unius y casualment han inscribiu como alumna a su filla en o mesmo instituto Rydell, a on Sandy ha conoixiu a las *Pink Ladies*, una colla de *greasers* formada por as amigas Frenchy, Marty, Jan y la suya líder Rizzo.

Danny y Sandy contan a la suya colla respectiva la historia d'o suyo romance en a placha, pero las versions de cadagún d'els son una mica diferents: Sandy conta una experiencia muit romantica pero Danny explica una relación muito mas fisica. Cuan Sandy diz o nombre d'o suyo amor de verano, Danny Zuko, Rizzo decide preparar una trobada sorpresa entre els, con l'obchecto de mortificar a Danny porque sabe que debant d'os suyos amigos Danny tiendrá que amostrar indiferencia respecto de Sandy, y asinas s'escayece, efectivament. Sandy marcha escocida y Danny mira d'espique a Rizzo, qui sonríe.

Asinas, Sandy conoix a Tom, un atleta de l'instituto, chugador de fútbol americano y prencipia a quedar con él; d'atra man, Kenickie presenta a los suyos amigos un auto viello, en estau muit lamentable, que acaba de mercar, y toda la colla decide con entusiasmo aduyar-lo a fer-lo convertir-se en un auto de carreras de calidat. En una fiesta de pichamas organizada por as *Pink Ladies* se presentan por sorpresa os *T-Birds* con l'auto nuevo y Rizzo marcha con els, pero Kenickie los fa fuera a toz ta quedar-se solo con Rizzo, con qui finalment tien relacions sexuals encara que lo preservativo que heban de fer servir s'heba rompiu.

Simultaniament, Sandy y Danny se troban a faltar l'un a l'atro. Sandy para cuenta de que ye fundament enamorada d'él y Danny decide de cambiar, asinas que prencipia a practicar esporte, decantando-se finalment por l'atletismo. Bien luego Sandy se troba en o estadio veyendo chugar a Tom cuan Danny ye practicando atletismo y caye; cuan Sandy corre t'aduyar-lo rematan por marchar chuntos, deixando a Tom. Alavez Rizzo s'ha barallau con Kenickie en pensar ella que ye embarazada y no querer decir-le cosa.

L'instituto Rydell ha estau seleccionau ta celebrar-ie un concurso de baile y los *T-Birds* asistirán, mesmo que las *Pink Ladies*, pero Rizzo no asistirá y Kenickie se presenta con Cha-Cha, una antiga novia de Danny, y Sandy prencipia a tener celos d'ella. Mientres o concurso, Cha-Cha consigue fer fuera a Sandy y ganar o baile como parella de Danny, sin que Danny amuestre masiada resistencia a tot ixo. Dimpués Danny s'excusa pero cuan son en un autocine y Danny s'abalanza, Sandy fuye.

Kenickie s'ha chugau lo suyo auto en una cursa pero cuan ha de conducir tien un percance y no puet conducir l'auto y Danny opta por substituyir-lo, ganando la cursa. En veyer tot ixo, Sandy decide que ella ha de fer cambios si quiere tener l'amor de Danny. Con l'aduya de Frenchie, fa una transformación total d'o suyo aspecto fisico y de vestuario y asinas consigue recuperar a Danny. Finalment, todas as parellas se consolidan en a fiesta de final de curso.

## Elenco

## Banda Sonora Orichinal

O disco con a Banda Sonora Orichinal de *Grease* remató l'anyo 1978 estando lo segundo disco mas vendiu de l'anyo en Estaus Unius, superau nomás que por un atro disco d'una atra banda sonora, *[[Saturday Night Fever (banda sonora)|Saturday Night Fever]]* (banda sonora d'a cinta *[[Saturday Night Fever]]*, que tamién protagonizaba John Travolta). Una d'as cancions incluyidas en a banda sonora, *[[Hopeless Devoted to You]]*, interpretada por Olivia Newton-John y con letra y musica de John Farrar, estió nominada a l'Oscar a la Millor Canción Orichinal y a lo Globo d'Oro a la Millor Canción; y una atra canción, *[[Grease (canción)|Grease]]*, de Barry Gibb, interpretada por Frankie Valli, estió tamién nominada a lo Globo d'Oro a la Millor Canción. A canción *[[You're the One That I Want]]* s'estrenó como un disco single antes mesmo d'enguerar-se la cinta y se convertió a escape en un exito de vendas encara que la cinta no s'heba pas estrenau encara ni ista canción amaneixeba en a versión teatral anterior.

En o Reino Uniu, os dúos interpretaus por a parella Travolta/Newton-John, *[[You're the One That I Want]]* y *[[Summer Nights (canción de Grease)|Summer Nights]]* fuoron numero 1 en vendas, y en 2018 encara se trobaban entre los 20 discos singles mas vendius de toz os tiempos, en as posicions 5 y 28, respectivament, y *[[Grease (canción)|Grease]]*, cantada por Frank Valli y que da lo suyo nombre a la cinta, tamién estió numero 1 en o Reino Uniu.

A canción *[[Look at Me, I'm Sandra Dee]]*, en a suya versión teatral orichinal, mencionaba a l'actor Sal Mineo, pero en haber estau asasinau a cultradas en 1976, s'optó por cambiar-lo enta Elvis Presley; curiosament, a escena a on se canta ista canción se filmó o 16 d'agosto de 1977, coincidindo exactament con a calendata d'a muerte d'Elvis. Sí que amanixen en a versión orichinal en os escenarios as referencias a Troy Donohue, Doris Day, Rock Hudson y Annette Funicello.

Belunas d'as cancions que amanixen en o disco no yeran presents en a cinta. As cancions que son en a cinta pero no en o disco d'a banda sonora son *[[La Bamba (canción)|La Bamba]]*, de Ritchie Valens, *[[Whole Lotta Shakin' Goin' On]]*, de Jerry Lee Lewis, *Alma Mater*, *Alma Mater Parody* y *Rydell Fight Song*. Antiparte, *Alone at a Drive-in Movie (Instrumental)*, *Mooning* y *Freddy My Love* no se troban presents en la cinta, encara que las tres amanixen en los creditos finals amás d'estar en a banda sonora. De feuto, tanto *Mooning* como *[[Rock'n'Roll Party Queen]]* (ista zaguera finalment sí ye en a cinta, como musica ambiental) yeran escritas en o musical orichinal ta un personache, *Roger*, que fue eliminau en l'adaptación cinematografica d'o guión y a qui substituyoron por o nuevo personache de *Putzie*, que no canta garra canción en a cinta. En cheneral, todas as cancions d'o musical orichinal que no cantan os personaches de *Danny*, *Rizzo*, *Sandy*, *Johnny Casino* u *l'Ánchel d'a guarda* se suprimioron en a versión cinematografica u s'adaptoron ta que las cantasen otros personaches, como s'escaició con as cancions que en o teatro cantaban *Marty Maraschino* (canción *Freddy My Love*, suprimida), *Kenickie* (canción *[[Greased Lightnin']]*, interpretada por *Danny Rizzo*), *Doody* (canción *[[Those Magic Changes]]*, interpretada por *Johnny Casino*).

As cancions que se cantan en a cinta son, por orden d'aparición:

## Producción
O director d'a cinta, Randal Kleiser, fació fundos cambios respecto de l'obra orichinal, estando-ne lo principal o cambio d'o secenario a on se desembolica la historia: orichinalment se desembolicaba en os suburbios de Chicago, en Illinois, pero Klaiser prefirió ambientar-la en un puesto menos urbano, coincidindo con a suya propia experiencia vital como adolescent en os suburbios de Philadelphia. Tanimientres, o director no teneba pas guaire control sobre los aspectos musicals d'a cinta dica lo punto que se descartó la selección musical que heba encargau a Charles Fox y Paul Williams ta substituyir-la a zaguera hora por una atra que encargoron Robert Stigwood y Allan Carr a Barry Gibb, cosa que molestó muito a Kleiser.

### Casting
John Travolta ya heba treballau ta Stigwood en a cinta *[[Saturday Night Fever]]* y ya heba colocau a suya canción *[[Let Her In]]* entre las diez cancions mas vendidas, amás d'haber interpretau lo papel de *Doody* en una producción itinerant d'una adaptación teatral d'o musical. Fació recomendacions de casting que en zagueras Stigwwod acceptó: la elección de Kleiser como director (Kleiser no ehba dirichiu mai una cinta, encara que si heba dirichiu a Travolta en o telefilm *[[The Boy in the Plastic Bubble]]* en 1976); y la elección d'Olivia Newton-John como parella d'o protagonista, *Sandy*. Olivia yera alavez una cantant de musica pop y musica country que ya heba ganau bels premios como cantant pero que dica l'inte no heba treballau so que en dos cintas, *[[Funny Things Happen Down Under]]* (un musical australo-neozelandés de 1965 dirichiu por Joe McCormick) y *[[Toomorrow]]* (un musical de ciencia-ficción britanico dirichiu por Val Guest en 1970). Antes d'acceptar o papel, Olivia solicitó fer una preba de pantalla ta evitar un atro fracaso en a suya carrera. La preba se fació con a escena de l'autocine y Olivia, naixida d'Anglaterra y que heba viviu siempre en Australia, no estió capable de dar a lo suyo personache un accento estausunidense adecuau, asinas que se reescribió lo guión ta que lo suyo personache se convertise en australiano. Antes de decidir-se por Olivia Newton-John Stigwood heba pensau en atras actrices, como Carrie Fisher, Ann-Margret, Deborah Raffin, Susan Dey y Marie Osmond; Marie Osmond cuasi acceptó lo papel pero renunció en parar cuenta d'a rebeldía final d'o personache de *Sandy* y decidió millor protagonizar *[[Goin' Coconuts]]* (1978, Howard Morris). En rematar la cinta, Olivia fació una transformación similar a la d'o suyo personache en a cinta, en apareixer en o suyo siguient disco, *[[Totally Hot]]*, como muito mas sexual y orientau enta la musica pop, amanixendo en a portada d'o disco con o pelo revuelto y un vestiu de cuero alto u baixo similar a lo que fa servir en a escena final d'a cinta.

Lucie Arnaz fació una audición ta lo papel de *Rizzo*, pero finalment esleyoron a Stockard Channing, de qui Carr yera representant, encara que ya feba belas anyadas d'o suyo zaguer papel important en o cine con o suyo debut en *[[The Fortune]]* (1975, Mike Nichols). Con 33 anyadas, yera lo miembro de l'elenco de mayor edat en interpretar a una estudiant de segundaria, y Kleiser fació que ella y los atros actors que interpretaban a estudiants fesen una "preba de patas de gallo" ta veyer si podeban pasar por mas chóvens en os primers planos. Se fació servir un enfoque mas suau en belluns d'os rostros d'os actors de mas edat.

Henry Winkler revutó lo papel de *Danny Zuko* en temer estar encasillau como un *[[greaser]]* dimpués de haber interpretau un papel similar de *greaser* malo, *Arthur Fonzarelli*, en a serie de televisión *[[Happy Days]]* dende 1974. Winkler posteriorment se repentió d'ixa decisión.

Ta lo papel de l**Ánchel d'a guarda'' en primeras s'heba pensau en [[Elvis Presley]], pero morió antes d'o rodache. Se pensó tamién en [[Donny Osmond]], chirmán de [[Marie Osmond]] con qui formaba dúo, y tamién s'ufrió lo papel a [[Frankie Valli]], a qui se li ufrió u bien estar l'ánchel u bien estar o cantant d'o tema, y esleyó d'estar o cantant, estando finalment [[Frankie Avalon]] qui interpretó a l'ánchel.

[[Jeff Conaway]] interpretaba a ''Kenickie Murdoch''; mesmo que Travolta, heba actuau en a versión teatral de ''Grease'' y mesmo heba interpretau o papel de ''Danny Zucco'' mientres a presentación inicial en os teatros de Broadway. Teneba que interpretar a canción central d'o suyo personache, ''[[Greased Lightnin' (canción)|Greased Lightnin'<nowiki/>]]'' pero finalment Travolta deseyeba estar él qui la cantase y la suya influencia yera muit superior a la de Conaway. [[Jamie Donnelly]] heba interpretau o personache de ''Jan'' en os teatros de Broadway y tornó a interpretar-la en a cinta, estando ella la sola miembro de l'elenco orichinal que repitió lo suyo papel en a cinta. Los suyos cabellos en ixas envuentas ya heben principiau a blanquiar y tenió que tenyir-los t'acomodar-se a lo suyo personache. [[Kelly Ward]] ya heba actuau con un personache segundario sarcastico con Travolta y Kleiser en ''[[The Boy in the Plastic Bubble]]'' y l'esleyoron ta fer o papel de ''Putzie''.

Ta lo papel de ''Tom Chisum'' yera previsto que l'interpretase l'actor [[Steven Ford]] (fillo de [[Gerald Ford]]), pero tenió un ataque de [[miedo escenico]] y albandonó. Pensoron en o chugador de [[béisbol]] [[Mark Fidrych]] pero amanixioron problemas d'achenda con a suyas actividaz esportivas y finalment se decidiron en o zaguer minuto por [[Lorenzo Lamas]], qui tenió que decolorar o suyo cabello ta que no se li confundise con un d'os ''T-Birds''.

Ta lo papel d'o entrenador ''Calhoun'' se pensó en primeras en a estrela de [[cine pornografico]] [[Harry Reems]] pero los executivos d'a ''[[Paramount Pictures]]'' lo rebuyoron en considerar que la suya reputación d'estrela pornografica perchudicase la taquilla, mas que mas en o conservador sud d'Estaus Unius, y los productors esleyoron alavez a [[Sid Caesar]]. Caesar ye un d'os actors veterans procedents d'o mundo d'a televisión d'os [[anyos 1950]] que amanixen en a cinta en papels segundarios, con [[Eve Arden]], [[Frankie Avalon]], [[Joan Blondell]], [[Edd Byrnes]], [[Alice Ghostley]] y [[Dody Goodman]]. Ta lo papel de director de l'instituto se pensó en [[Paul Lynde]], pero finalment se decidioron por Eve Arden.

=== Rodache ===
A escena d'ubertura d'a cinta se rodó en a placha d'o [[Leo Carrillo State Park]] en [[Malibu]] ([[California]]), o mesmo puesto exactament a on s'heban filmau as escenas d'amor en a placha en ''[[From Here to Eternity]]'' ([[1953]], [[Fred Zinnemann]]) entre [[Burt Lancaster]] y [[Deborah Kerr]], en un claro homenache. As escenas exteriors de l'instituto Rydell se filmoron en a [[Venice High School (Los Angeles)|Venice High School]] d'o [[barrio]] de [[Venice (Los Angeles)|Venice]], en [[Los Angeles]], mientres o verano de [[1977]]. As escenas interiors de Rydell estan rodadas en a [[Huntington Park High School]], tamién en Los Angeles, y la fiesta de pichamas se filmó en una casa privada en o barrio d'[[East Hollywood (Los Angeles)|East Hollywood]]. Bels numeros musicals están filmaus en os estudios d'a Paramount y las correspondients a l'autocine, en o Burbank Pickwick Drive-In, hue espaldau y substituyiu por un [[centro comercial]]. La carrera d'autos ye rodada en o [[río Los Angeles]], un río iconico que amanixe en cuantas cintas. Ta la escena final d'a cinta, se rodó en a [[John Marshall High School]] y tamién bellas atras escenas en o [[Hazard Park]], estando situaus toz ixos puestos en a ciudat de Los Angeles.

=== Postproducción ===
En as escenas en o ''Frosty Palace'' se veyen clarament cartels de ''[[Coca-Cola]]'' con un obvio desenfoque. Antes de l'estreno d'a cinta, lo productor [[Allan Carr]] heba sinyau un alcuerdo d'[[emplazamiento de producto]] con o principal competidor d'ixa companyía, ''[[Pepsi]]'', y cuan Carr veyó ixa escena exichió a lo director Randal Kleiser que la tornase a grabar con productos de ''Pepsi'' u que borrase os logotipos de ''Coca-Cola''. En considerar-se que costaba muito tiempo y diners tornar a rodar ixas escenas s'optó por o borrau, pero en una gran [[fresquera]] roya no n'estió posible por complexidaz tecnicas y iste se deixó. Seguntes Kleiser, "nomás tenebamos que asperar que ''Pepsi'' no se queixase. No lo facioron".

Por una error de producción, a escena final a on ''Danny Zucco'' y ''Sandy Olsson'' se besan fue eliminada d'a versión final d'a cinta y se perdió antes de l'estreno comercial. Nomás se conservaba que un metrache en blanco y negro y Kleiser prebó de coloriar y restaurar o metrache existent ta l'estreno, pero no estió posible y finalment s'eliminó d'a versión definitiva; Kleiser ha manifestau que deseya fer una nueva preba ta coloriar-lo ta adhibir-la a la edición especial d'o 50<sup>eno</sup> cabo d'anyo d'a cinta, que s'escayecerá en [[2028]].

== Estreno ==

''Grease'' s'estrenó en cines d'Estaus Unius o [[16 de chunio]] de [[1978]] convertindo-se ascape en un exito de taquilla con un recaudo en o suyo primer fin de semana en as carteleras de 8,941.717 [[dólar estausunidense|dólars]], estando la segunda cinta por o recaudo nomás dezaga que de ''[[Jaws 2]]''; tanimientres, lo siguient cabo de semana sí que n'estió la primera, con un recaudo de 7,867.000 dólars, con un récord absoluto en os suyos primers 19 días con un recaudo de 40,272.000 dólars. A los 66 días, heba plegau en un recaudo de mas de 100 millons de dólars convertindo-se en la segunda cinta con mas recaudo de ''[[Paramount Pictures]]'' dezaga de ''[[The Godfather (cinta)|The Godfather]]'' plegando a la fin a un recaudo de 132,472.560 dólars y convertindo-se en la cinta con un recaudo mas gran de l'anyo 1978.

Arredol d'o mundo la cinta se convertió en un fenomeno de masas y se convertió en lo musical con mas recaudo d'a historia con una taquilla total de 341 millons de dólars superando lo récord que teneba ''[[The Sound of Music (cinta)|The Sound of Music]]'' dende l'anyo [[1965]], ye decir, 13 anyadas antes. En o [[Reino Uniu]] tenió un recaudo de 2,2 millons de dólars en os suyos primers 8 días d'exhibición y remató en batir o récord de recaudo d'o país, con un recaudo total de 14,7 millons de [[Libra esterlina|libras esterlinas]].

En mayo de 1979 se tornó a exhibir en cines d'estreno en Estaus Unius y Canadá y tornó a batir récords, con un recaudo de 4,5 millons de dólars en o suyo primer cabo de semana. Mientres cuatro semanas se prochectó en solitario y dimpués se fació una sesión combinada con ''[[Saturday Night Fever]]'' dica finals de chunio. En ista segunda ronda superó a ''[[The Godfather (cinta)|The Godfather]]'' como la cinta con mas recaudo de ''[[Paramount Pictures]]''. En marzo de [[1998]] se tornó a fer una tercera ronda de procheccions por o suyo 20<sup>eno</sup> cabo d'anyo, con un recaudo de 28 millons de dólars en Estaus Unius y Canadá.

Dica [[2012]] ''Grease'' estió lo musical con mas recaudo d'o mundo, cuan lo superó ''[[Les Misérables (cinta de 2012)|Les Misérables]]'' ([[2012]], [[Tom Hooper]]) y en Estaus Unius lo suyo récord no se superó dica 2017, cuan lo fació ''[[Beauty and the Beast (cinta de 2017)|Beauty and the Beast]]'' ([[2017]], [[Bill Condon]]). En descontando la [[inflación]], ''Grease'' ye encara la setena cinta musical por a suya taquilla mundial.

En o suyo 40<sup>eno</sup> cab d'anyo se fació una reedición especial de cabo d'anyo con un recaudo d'1 millón de dólars. Dica hue, ''Grease'' ha racaudau cuasi 200 millons de dólars en Estaus Unius y una mica mas de 200 millons en o resto d'o mundo. En agosto de [[2022]], dimpués d'a muerte d'[[Olivia Newton-John]], se fació una exhibición especial en a suya honor en bellos cines d'a cadena [[AMC Theatres]] en Estaus Unius, con un pre d'1 dólar, en destinando los beneficios a la investigación sobre lo [[cáncer de mama]]. Una acción similar se fació en o Reino Uniu en ixe mesmo mes d'agosto, con un pre d'1 libra esterlina, y los suyos beneficios se destinoron a la ''[[Macmillan Cancer Support]]''.

== Criticas ==
A critica cinematografica ye practicament unanime en considerar muit favorablement ''Grease'', habendo muitos criticos que consideroron que se tracta a lo menos d'una d'as millors cintas de 1978.

[[Vincent Canby]], d'o ''[[The New York Times]]'', calificó la cinta como:


[[Gene Siskel]] en o ''[[Chicago Tribune]]'' li daba a ''Grease'' tres estelas sobre cuatre:


En ''[[Variety (revista)|Variety]]'' elochioron "la suya animada coreografía y la excelent musica nueva y esviellada" y consideroron que Travolta y Newton-John "encaixan prou bien entre els dos".

Tanimientres, [[Charles Champlin]] en ''[[Los Angeles Times]]'' fació una critica negativa:


[[Gary Arnold]] en ''[[The Washington Post]]'' tamién fació una critica negativa:


[[David Ansen]] escribió en ''[[Newsweek]]'':


[[Adrián Massanet]], en ''[[Espinof]]'', comenta que:


== Premios ==


Antiparte, l**American Film Institute* ha incluyiu a *Grease* en tres d'as suyas listas:
* [[AFI's 100 Years...100 Passions]], en a posición 97.
* [[AFI's 100 Years...100 Songs]], en a posición 70, ta la canción *Summer Nights*.
* [[AFI's Greatest Movie Musicals]], en a posición 20.

== Se veiga tamién ==
* [[Cine en 1978]].
* [[Cintas de 1978]].

== Referencias ==


== Vinclos externos ==

*  [https://www.imdb.com/title/tt0077631/ *Grease*] en [[Internet Movie Database]].
*  [https://www.tcm.com/tcmdb/title/4603/enwp *Grease*] en [[TCM Movie Database]].
*  [https://www.allmovie.com/movie/v20546 *Grease*] en [[AllMovie]].
*  [https://www.boxofficemojo.com/movies/?id=grease.htm *Grease*] en [[Box Office Mojo]].
*  [https://www.rottentomatoes.com/m/grease *Grease*] en [[Rotten Tomatoes]].
*  [https://www.metacritic.com/movie/grease *Grease*] en [[Metacritic]].
*  /  [https://www.filmaffinity.com/es/film442365.html *Grease*] en [[FilmAffinity]].
*  [https://catalog.afi.com/Catalog/moviedetails/55211 *Grease*] en l*'American Film Institute Catalog* de l*'American Film Institute*.
*  [https://www.imdb.com/title/tt0077631/ *Grease''] en Allociné.